32006D0272
L 099/31
JURNALUL OFÍCIAL AL UNIUNII EUROPENE
DECIZIA COMISIEI
din 5 aprilie 2006
de modificare a Deciziei 2004/453/CE privind Suedia și Regatul Unit
[notificată cu numărul C(2006) 1259]
(Text cu relevanță pentru SEE)
(2006/272/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/67/CEE a Consiliului din 28 ianuarie 1991 privind condițiile de sănătate animală care reglementează introducerea pe piață a animalelor și a produselor de acvacultură (1), în special articolul 12 alineatul (3) și articolul 13 alineatul (3),
având în vedere Directiva 90/425/CEE a Consiliului din 26 iunie 1990 privind controalele sanitar-veterinare și zootehnice aplicabile în cadrul schimburilor intracomunitare cu anumite animale vii și produse în vederea realizării pieței interne (2), în special articolul 10,
întrucât:
(1)
Decizia 2004/453/CE a Comisiei din 29 aprilie 2004 de aplicare a Directivei 91/67/CEE a Consiliului privind măsurile de combatere a anumitor boli ale animalelor de acvacultură (3) a stabilit garanții suplimentare pentru anumite boli ale peștilor.
(2)
Tot teritoriul Suediei a fost declarat indemn de necroză pancreatică infecțioasă (NPI) pe baza exigențelor stabilite în anexa I la Decizia 2004/453/CE.
(3)
De la adoptarea Deciziei 2004/453/CE, Suedia a notificat focare de NPI în zonele litorale. Un focar a fost notificat la pești sălbatici. Un alt focar a fost declarat la pești de crescătorie și, în conformitate cu raportul epidemiologic, sursa de infecție cea mai probabilă o reprezintă peștii sălbatici. Prin urmare, zonele litorale ale Suediei nu mai respectă cerințele referitoare la statutul de teritoriu indemn de boală în ceea ce privește NPI, stabilite în anexa I la decizia menționată anterior. Cu toate acestea, partea continentală a teritoriului rămâne indemnă de boală.
(4)
Aceste două focare nu trebuie să împiedice Suedia să își mențină programul împotriva NPI în zonele sale litorale și să introducă măsuri de eradicare în cazul în care NPI este diagnosticată la pești de crescătorie sau la pești sălbatici, în conformitate cu programul prezentat Comisiei înainte de adoptarea Deciziei 2004/453/CE.
(5)
Decizia 2004/453/CE cere menținerea unei supravegheri direcționate în zonele declarate indemne de boală în statele membre în care numai anumite părți din teritoriu sunt declarate indemne de boală. În momentul adoptării acestei cerințe, nu se prevedea situația particulară care s-a produs atunci când Irlanda și Irlanda de Nord au fost declarate indemne de aceeași (aceleași) boală (boli), în timp ce părți din Regatul Unit nu erau indemne de aceste boli.
(6)
Trebuie să se permită Regatului Unit să își întrerupă supravegherea direcționată pentru anumite boli de care Irlanda de Nord este declarată indemnă, cu condiția ca și Irlanda să fie declarată indemnă de aceleași boli.
(7)
Prin urmare, Decizia 2004/453/CE trebuie modificată în consecință.
(8)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexele I, II și V la Decizia 2004/453/CE se modifică după cum urmează:
1.
În anexa I, capitolul II se înlocuiește cu textul anexei I la prezenta decizie.
2.
În anexa II, capitolul II se înlocuiește cu textul anexei II la prezenta decizie.
3.
În anexa V, punctul A.5 se înlocuiește cu următorul text:
„5.
În statele membre în care numai anumite părți ale teritoriului (mai degrabă decât tot teritoriul) sunt declarate indemne în conformitate cu capitolul II din anexa I, trebuie menținută o supraveghere direcționată în zonele declarate indemne, în conformitate cu dispozițiile de la capitolul I punctul 4 din anexa II.
Cu toate acestea, Regatul Unit își poate întrerupe supravegherea direcționată în Irlanda de Nord pentru bolile de care Irlanda de Nord este declarată indemnă, cu condiția ca tot teritoriul Irlandei să fie declarat indemn de aceleași boli, în conformitate cu anexa I capitolul II.”
Articolul 2
Prezenta decizie se adresează statelor membre.
Adoptată la Bruxelles, 5 aprilie 2006.